CELEX: 22013D0449
Language: mt
Date: 2013-08-07 00:00:00
Title: 2013/449/UE: Deċiżjoni Nru 1/2013 tal-Kumitat dwar il-Kooperazzjoni Doganali ALN-UE tas- 7 ta’ Awwissu 2013 dwar deroga mir-regoli ta’ oriġini kif stipulata fil-Protokoll 1 ta’ mal-Ftehim Interim li jistabbilixxi qafas għal Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar, fuq naħa, u l-Komunità Ewropea u l-Istati Membri tagħha, fuq in-naħa l-oħra, biex tittieħed f’kunsiderazzjoni s-sitwazzjoni speċjali tal-Mawrizju fir-rigward tal-palamit ippriservat

7.9.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 240/36
            
         DEĊIŻJONI Nru 1/2013 TAL-KUMITAT DWAR IL-KOOPERAZZJONI DOGANALI ALN-UE
   tas-7 ta’ Awwissu 2013
   dwar deroga mir-regoli ta’ oriġini kif stipulata fil-Protokoll 1 ta’ mal-Ftehim Interim li jistabbilixxi qafas għal Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar, fuq naħa, u l-Komunità Ewropea u l-Istati Membri tagħha, fuq in-naħa l-oħra, biex tittieħed f’kunsiderazzjoni s-sitwazzjoni speċjali tal-Mawrizju fir-rigward tal-palamit ippriservat
   (2013/449/UE)
   IL-KUMITAT DWAR IL-KOOPERAZZJONI DOGANALI,
   Wara li kkunsidra l-Ftehim Interim li jistabbilixxi qafas għal Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar fuq naħa, u l-Komunità Ewropea u l-Istati Membri tagħha, fuq in-naħa l-oħra, u b’mod partikolari l-Artikolu 41(4) tal-Protokoll I tiegħu,
   Billi:
   
               (1)
            
            
               Il-Ftehim Interim li jistabbilixxi qafas għal Ftehim ta’ Sħubija Ekonomika bejn l-Istati tal-Afrika tal-Lvant u tan-Nofsinhar, fuq naħa, u l-Komunità Ewropea u l-Istati Membri tagħha, fuq in-naħa l-oħra (1) (“il-FSE interim”) japplika b’mod provviżorju sa mill-14 ta’ Mejju 2012 bejn l-Unjoni u r-Repubblika tal-Madagaskar, ir-Repubblika tal-Mawrizju, ir-Repubblika tas-Seychelles u r-Repubblika taż-Żimbabwe.
            
         
               (2)
            
            
               Il-Protokoll 1 ta’ mal-FSE interim, li jikkonċerna d-definizzjoni tal-kunċett ta’ “prodotti oriġinarji” u metodi ta’ kooperazzjoni amministrattiva, fih ir-regoli ta’ oriġini għall-importazzjoni fl-Unjoni ta’ prodotti li joriġinaw fl-Istati tal-ALN.
            
         
               (3)
            
            
               Skont l-Artikolu 42(1) tal-Protokoll 1 ta’ mal-FSE interim, derogi minn dawk ir-regoli ta’ oriġini jingħataw meta l-iżvilupp ta’ industriji eżistenti fl-Istati tal-ALN jiġġustifikahom.
            
         
               (4)
            
            
               Skont l-Artikolu 42(5), meta talba għal deroga tkun tikkonċerna stat gżira, l-eżami tiegħu għandu jsir bi preġudizzju favorevoli b’kunsiderazzjoni partikolari tal-impatt ekonomiku u soċjali tad-deċiżjoni li tkun se tittieħed speċjalment b’rabta mal-impjiegi u l-ħtieġa li d-deroga tiġi applikata għal perjodu li jikkunsidra s-sitwazzjoni partikolari tal-istat gżira u d-diffikultajiet tiegħu.
            
         
               (5)
            
            
               Fid-29 ta’ Novembru, il-Kumitat Konġunt tal-Kooperazzjoni Doganali ALN-UE ta deroga awtomatika (2) skont l-Artikolu 42(8) tal-Protokoll 1 ta’ mal-FSE interim lill-Istati Benefiċjarji tal-ALN (il-Mawrizju, is-Seychelles u l-Madagaskar) għal 8 000 tunnellata ta’ tonn ippreservat u 2 000 tunnellata ta’ flettijiet tat-tonn.
            
         
               (6)
            
            
               Minbarra d-deroga awtomatika msemmija qabel, il-Mawrizju talab deroga li tkopri kwantità ta’ 6 000 tunnellata ta’ tonn ippreservat tal-kodiċijiet tan-NM 1604 14 11, 1604 14 18 u 1604 20 70 manifatturat minn tonn tal-ispeċi Katsuwonus pelamis (palamit), Thunnus alalunga (alonga), Thunnus albacares (tonn tal-pinen sofor), Thunnus obesus (tonn t’għajnu kbira) importati fl-Unjoni bejn l-1 ta’ April 2013 u l-31 ta’ Diċembru 2013 b’konformità mal-Artikolu 42(1) tal-Protokoll 1 ta’ mal-FSE interim.
            
         
               (7)
            
            
               Il-proċessuri tat-tonn tal-Mawrizju jiddependu ħafna mill-provvista ta’ tonn oriġinarju mill-purse seiners tal-UE skont l-FSE interim. Il-qabdiet riċenti ta’ palamit oriġinarju (Katsuwonus pelamis) fl-Oċean Indjan naqsu u għalhekk ħolqu sfidi ġodda għall-proċessuri tal-Mawrizju li jaffaċċjaw domanda dejjem akbar għall-prodotti tal-palamit fl-Unjoni. L-għoti ta’ deroga għal prodotti ta’ tonn tal-pinen sofor (Thunus albacares) mhux ġustifikat minħabba li l-qabdiet ta’ tonn tal-pinen sofor oriġinarju fl-Oċean Indjan żdiedu. Għalhekk id-deroga għandha tingħata biss għall-palamit.
            
         
               (8)
            
            
               L-esportazzjonijiet ta’ tonn fil-landa mill-Mawrizju lejn l-Unjoni ilhom jiżdiedu b’mod kostanti matul dawn l-aħħar ħames snin.
            
         
               (9)
            
            
               Il-Mawrizju jgawdi mill-kwota globali prevista bil-proċedura awtomatika ta’ deroga mogħtija lil kull Stat benefiċjarju tal-ALN (il-Mawrizju, is-Seychelles u l-Madagaskar). F’każ ta’ użu parzjali tal-kwoti minn Stat benefiċjarju ieħor tal-ALN, il-Mawrizju jista’ jgawdi wkoll minn riallokazzjonijiet annwali possibbli tal-kwantitajiet li ma jkunux intużaw minn dawn l-Istati. Minħabba l-applikazzjoni provviżorja tal-FSE interim, għad ma kienx possibbli li jsir monitoraġġ xieraq tar-rata tal-utilizzazzjoni tad-deroga awtomatika sabiex jivverifikaw ix-xejriet tar-riallokazzjoni ta’ kwantitajiet mhux użati fost l-istati benefiċjarji tal-FSE.
            
         
               (10)
            
            
               Il-Mawrizju jista’ jissorsja tonn nej oriġinarju minn barra l-Oċean Indjan skont l-Artikoli 4 u 5 tal-Protokoll 1 ta’ mal-FSE.
            
         
               (11)
            
            
               In-negozjati li għaddejjin bħalissa tal-FSE bejn l-Unjoni Ewropea u Stati oħra tal-AKP minn fejn il-Mawrizju jista’ jissorsja tonn nej oriġinarju għall-industrija tal-ipproċessar tiegħu, kapaċi joffru opportunitajiet alternattivi ta’ provvista ta’ tonn oriġinarju fil-futur qrib.
            
         
               (12)
            
            
               Huwa għalhekk xieraq li l-Mawrizju jingħata deroga għal 2 000 tunnellata ta’ palamit ippreservat li tirrispetta l-abilità tal-industrija eżistenti li tkompli l-esportazzjoni tagħha lejn l-Unjoni.
            
         
               (13)
            
            
               Ir-riallokazzjoni potenzjali tal-kwantitajiet mhux użati bejn l-Istati benefiċjarji tal-ALN u l-kumulazzjoni prevista fl-FSE interim jiġġustifikaw li d-deroga tingħata temporanjament. Sabiex id-deroga toffri ċertezza legali lill-operaturi, din għandha tingħata għal perjodu ta’ sena b’effett mill-1 ta’ April 2013.
            
         
               (14)
            
            
               Sabiex ikunu jistgħu jibbenefikaw mid-deroga, il-materjali mhux ta’ oriġini li jistgħu jintużaw għall-manifattura ta’ palamit ippreservat tal-kodiċijiet tan-NM 1604 14 11, 1604 14 18 u 1604 20 70 għandhom ikunu palamit iffiriżat (Katsuwonus pelamis) tal-intestatura HS 0303.
            
         
               (15)
            
            
               Ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (3) jistabbilixxi r-regoli marbuta mal-immaniġġjar tal-kwoti tariffarji. Sabiex tkun żgurata ġestjoni effiċjenti mwettqa b’kooperazzjoni mill-qrib bejn l-awtoritajiet tal-Istati tal-ALN, l-awtoritajiet doganali tal-Unjoni u tal-Kummissjoni, dawk ir-regoli għandhom japplikaw mutatis mutandis għall-kwantitajiet importati skont id-deroga mogħtija b’din id-Deċiżjoni.
            
         
               (16)
            
            
               Sabiex ikun possibbli li ssir sorveljanza effiċjenti tal-operat tad-deroga, l-awtoritajiet tal-Istati tal-ALN għandhom jipprovdu lill-Kummissjoni b’mod regolari bid-dettalji taċ-ċertifikati ta’ moviment EUR.1 li jkunu nħarġu.
            
         IDDEĊIEDA KIF ĠEJ:
   Artikolu 1
   B’deroga mill-Protokoll 1 tal-FSE interim u skont l-Artikolu 42(1) u (5) ta’ dak il-Protokoll, il-palamit ippriservat tal-Intestatura HS 1604 manifatturat minn palamit mhux oriġinarju (Katsuwonus pelamis) tal-Intestaturi HS 0303 jitqiesu bħala li joriġinaw fil-Mawrizju skont it-termini stipulati fl-Artikoli 2 sa 5 ta’ din id-Deċiżjoni.
   Artikolu 2
   Id-deroga pprovduta fl-Artikolu 1 tapplika għal sena għall-prodott u l-kwantità stabbiliti fl-Anness ta’ ma’ din id-Deċiżjoni li jkunu ddikjarati għar-rilaxx għaċ-ċirkolazzjoni libera fl-Unjoni mill-Mawrizju matul il-perjodu bejn l-1 ta’ April 2013 u l-31 ta’ Marzu 2014.
   Artikolu 3
   Il-kwantitajiet stipulati fl-Anness għandhom jiġu ġestiti skont l-Artikoli 308a, 308b u 308c tar-Regolament (KEE) Nru 2454/93.
   Artikolu 4
   L-awtoritajiet doganali tal-Mawrizju jwettqu verifiki kwantitattivi fuq l-esportazzjoni tal-prodotti msemmija fl-Artikolu 1.
   Iċ-ċertifikati ta’ moviment EUR.1 kollha maħruġa għall-prodotti msemmija fl-Artikolu 1 għandhom jinkludu referenza għal din id-Deċiżjoni.
   Qabel tmiem ix-xahar wara kull perjodu ta’ tliet xhur, l-awtoritajiet doganali tal-Mawrizju jippreżentaw lill-Kummissjoni, permezz tas-Segretarjat tal-Kumitat dwar il-Kooperazzjoni Doganali, dikjarazzjoni tal-kwantitajiet li fir-rigward tagħhom ikunu nħarġu ċertifikati ta’ moviment EUR.1 skont din id-Deċiżjoni u n-numru tal-ordni ta’ dawk iċ-ċertifikati.
   Artikolu 5
   Kaxxa 7 taċ-ċertifikati ta’ moviment EUR.1 maħruġa taħt din id-Deċiżjoni tinkludi waħda minn dawn l-indikazzjonijiet li ġejjin:
   
      “Derogation-Decision No 1/2013 of the ESA-EU Customs Cooperation Committee of 7 August 2013”;
   
   
      “Dérogation-Décision no 1/2013 du Comité de Coopération Douanière AfOA-UE du 7 août 2013”.
   
   Artikolu 6
   1.   Il-Mawrizju u l-Unjoni għandhom jieħdu l-miżuri meħtieġa min-naħa tagħhom biex jimplimentaw din id-Deċiżjoni.
   2.   Meta l-Unjoni tiskopri, abbażi ta’ informazzjoni oġġettiva, każi ta’ irregolaritajiet jew frodi jew ta’ nuqqas ripetut ta’ rispett tal-obbligi stipulati fl-Artikolu 4, l-Unjoni tista’ titlob sospensjoni temporanja tad-deroga msemmija fl-Artikolu 1 skont il-proċedura pprovduta fl-Artikolu 22(5) u (6) tal-FSE interim.
   Artikolu 7
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Għandha tapplika mill-1 ta’ April 2013.
   
      Magħmul fi Brussell, is-7 ta’ Awwissu 2013.
      
         
            F’isem il-Kumitat Konġunt tal-Kooperazzjoni Doganali ALN-UE
         
         
            Il-Presidenti Konġunti
         
         Vivianne FOCK TAVE
         Péter KOVÁCS
      
   
   
      (1)  ĠU L 111, 24.4.2012, p. 2.
   
      (2)  ĠU L 347, 15.12.2012, p. 38.
   
      (3)  ĠU L 253, 11.10.1993, p. 1.
   
      ANNESS
      
                  Nru tal-Ordni
               
               
                  Kodiċi NM
               
               
                  Isem il-prodotti
               
               
                  Perjodu
               
               
                  Kwantitajiet
                  (f’tunnellati)
               
            
                  09.1620
               
               
                  ex 1604 14 11 , ex 1604 14 18 , ex 1604 20 70 
               
               
                  Palamit ippreservat (Katsuwonus pelamis) (1)
                  
               
               
                  1.4.2013–31.3.2014
               
               
                  2 000 
               
            
         (1)  F’kull forma ta’ ppakkjar li biha l-prodott jitqies bħala ppreservat fi ħdan it-tifsira tal-intestatura HS 1604.